url: =DA 1: Eite Tawh Pasian Om Khawm - Zomi Adventist Innkuan\nPasian Eite Tawh Hong Om Khawm\n19“Ama’ min Emmanuel kici ding hi,… Pasian eite tawh hong om khawm hi.” “Pasian’ minthanna i theihpilna khuavak pen” Zeisu Khazih ii maitang tung ah kimu hi. Mongneilo nipi khapite pek panin, Topa Zeisu Khazih in pumkhatin Pa tawh na om khawm khin hi. “Amah pen Paisan’ pianlimmeel ahi hi. Pasian’ liatluatna leh minthanna vang hi-a, Ama’ minthanna ii “apualam vangtaang” ahi hi. Hih minthanna hong kilangtaang sak dingin, Amah hih leitung ah hong pai ahi hi. Hih khuamialcip mawhnei leitung ah Pasian’ itna khuavak hong lak dinga Amah hong pai hi a, Pasian eite tawh hong om khop theih nading ahi hi… tua ahih manin, amah aki genkholhna ah, “Ama’ min Emmanuel kici ding hi.”\nEite tawh om khawm dinga, Zeisu hong pai pen Amah in Pasian pen mite leh vantungmite hong lak ding ahi hi. Amah pen Pasian’ kammal hi a, Pasian’ ngaihsutna i zak theih dinga abawl ahi hi. Anungzuite aa dinga athungetna ah, “Amaute’ kiang ah Nangma min ka pulaak zo hi.” “Khuangaihna leh hehpihna anei, lungduai-in thutakna tawh akidim” “Keimah nong it tua itna mah amaute sung ah omin Kei zong amaute’ sungah ka om hi.” Hih leitunga asuak Ama’ ta neute’ kiang bek ah hih lahkhiatna aki pia hilo hi. Hih i leitung neuno khat pen vantung khuavannuai ii thusinna laibu khat ahi hi. Pasian’ hehpihna ii alamdang geelna, ahong honkhia itna ii thuthuukpi te pen “vantungmite’ lunggulh muhnop” thumungphuh hi a, tuate pen mongneilo khan tawntunga, akan khop ding uh ahi hi. Gupkhiat mite leh apuuklo vanmite in Khazih ii singlamteh tung ah amaute’ thuthuuk (science) 20leh late mu tuak ding uh hi. Zeisu ii maitang a, a taang minthanna pen ki-aituam pumpiak itna’ minthanna ahih kimu ta ding hi. Kalani pan a khuavak sung ah kipiakkhiat itna thukham pen leitung leh vantung aa dinga nuntakna thukham hi-a, tua thukham in, “ama angsung zong loin,” Pasian’ lungtang pan kizung kha-in, lungsim neem in kiniamkhiat Mi Khat ahihna kilak a, tua pen, Ama’ pianzia hi-in, khuavak sung ah teengin kuamah ii neh zawhloh ahihlam kimu tading hi.\nAki patcilin, Pasian pen piansak nasepna khempeuh panin kilak hi. Vantungte zalha, leitung bulpite aphutpa pen Khazih ahi hi. Leitung te huihlaka akhai pen Ama’ khut hi-a, gampalak pen paakte tawh azem’ Amah ahi hi. “A thahatna in mualte phut mengmeng hi” “Tuipi pen Ama’ aa hi-a, Ama bawlsa hi” Late 65:6; 95:6. Leitung meelhoihna tawh adimh Amah hi-a, huihlak la ngaih tawh azem Amah ahi hi. Leitung mun khempeuh huihlak leh vantungte ah Amah in Pa’ itna thupuakte gelh hi.\nTu-in, mawhna in, akawkbaanglo Pasian’ nasepna meelheem sakta hi napi, tua khutmaa te kisiit lai hi. Tu nangawnin, akipiangsak na khempeuh in, Ama’ hoihna penpen minthanna pulaak lai hi. Ama’ angsung aa dinga huaihamna lungsim tawh anungta mihing simloh kuamah angsung ding bekin nungta lo hi. Adang nuntakna anei khat peuhpeuh phattuamna apialo huihlaka leeng vasa a om loh mahbangin, lei laka, atualvak gamsa zong omlo hi. Phattuamna apia vive ahi uh hi. Singhalh laka singteh ahih keileh gamlaka lopa kung in, adang khat peuhpeuh tungah phattuamna pialo cih omloin, sepkhat na nei teek hi. Mihingte leh ganhingte’ nuntak nadinga, neihloh theihloh akisam nazat bulpite singkungte, sawlbawkte leh singtehte panin hong piangkhia hi. Paakpalhte in hih leitung thupha dingin anamtuinate uh thehkhia-in ahoihnate uh hong khia uh hi. 21Ni in atullom leitungte’ aa dingin, akhuavak taan khia hi. Tuipi pen samhtui te leh ciktuite’ pianna bulpi hi-a, munciteng pana hong luang luituite dawlin hawm khia kik hi. A kuapi pana hong kahto tuikhu te leitung ah thupha guahin hong zu-a, singkung lopate ngumin paakpalh sak hi.\nMinthanna tawh akidim vantungmite in a puuk khinsa leh a siangtholo khate, itna apiakna uh le gimlo tawl lo-a avil angakna uh ah lungdam kipaakna mu uh hi. Vantunga ateengte in, mihingte’ teenna hih khuamial leitung ah khuavak hong puaksuk uh hi. Amau teekteekte neih Khazih tawh aki maingapna saangun, amangthangte Khazih tawh ki maingap-a aki zawlh theih nadingin, thusiamna leh lungduaina tawh mihing’ lungsim amaute in hanthawn uh hi.\nAniam zaw minpuak lahkhiatna khempeuh panin kihei-in, Zeisu tungtawnin Pasian i en hi. Eimah hong kilah ding Pasian’ minthanna Zeisu’ sung panin i mu hi. Khazih in hihbangin na ci hi. “Kei thu bek tawh bangmah semloin,” “Anungta Pa Pasian in, Kei hong sawl ahih manin, Ama’ hangin ka nuntak mah bangin,” “Keima’ aituam minthan nading ka zong kei-a, “Kei hong sawlpa Ama’ minthan nading ka zong zaw hi” John 8:28; 6:57; 8:50; 7:18. Hih kammalte sung panin, leitung vantung khuavannuai aa dingin anasia thukhunpi kikhung hi. Khazih in Pasian’ kiang pana angah na khempeuhte piakkhiat kik dinga asan ahi hi. Tua hi-a, vantung huangpite leh apiansak nuntakna nei khempeuhte’ aa dinga Pasian nasepna sung ah it huai Tapa tungtawnin, a Pa’ nuntakna hong luangkhia hi. Nuntakna nei khempeuhte’ phatna leh lungdam kipaakna, sepkhiatnate leh itna tuihualte Topa tungtawn mahin anasia Na khempeuhte’ Pianna Phungpi mah ah lehluan kik hi. Tua bangin Khazih tungtawnin, thuphabawl ki sakawn vialhin, aki zo siang Anasia a Piakhiapa’ gamtat-nunzia leh nuntakna thukhunte Khazih mah in ai-awhin minpua hi.\nVantung pan mahin hih thukham kipalsat hi. Mawhna pen angsungkhualna pan mahin hong ki zungpat hi. Lucifer ahi aki khuh vantungmi in, vangtung ah akhatna hong hinuam hi. Amah in vantungmi khempeuh auk zawh nadingin hong vai hawma, amaute A Piangsakpa’ kiangpanin kaihkhiat sawmin amahmah kizahtaaksak sawm hi. Tuahi-a, amah in Pasian’ai-awh min puakhialin, 22Pasian tawh akizopna ah amah leh amah ki ultungsak, kilamto nuam lua hi. Amah ii gamtat-nunzia ginalo tawh Piangsakpa’ itna hong meetbawl sawm hi. Tua bangin vantungmite leh mihingte hong kheem hi. Mihingte in Pasian’ kammal alunghian’ dingun leh Ama hoihna amuanloh dingun Satan in hong makaih ta hi. Pasian pen thumaan leh lipkhaphuai phial vangliatna nei Pasian ahihmanin, Topa pen asik-hakpa leh mawhmai-saklopa-in, Satan in mite mukhial sak hi. Hibangin, mite in Pasian langpanin amah apawp zawk ding uh Satan in mite zola, leitung ah lungkham sinkhamna zan hong kiphut ta hi. Leitung pen Pasian theihkhialhna tawh khimh hong ziingta hi. Tua khuaziing limhpi khua kivak sak dinga, leitung pen Pasian’ kiang ah kipuak kik kul ding hi. Satan ii zuaukhem vangliatna ki tapkhap kul hi.\nHih sepna pen zawhthawhthu tawh kisem theilo hi. Zawhthawh nasep pen Pasian’ ukna sunga thukhunpite tawh ki elpuakin, itna tawh sepkhiatna bek Amah in lunggulha, itna lah thu kipia theiloin, zawhthawhthu leh thuneihna tawh itna ki gualzo theilo hi. Itna bek tawh itna kiphong hi. Pasian i theih nadingin Pasian it kul hi. Ama’ gamtat-nunzia leh Satan gamtatnunzia aki elpuakna pholaak kul hi. Vangtung leitung khuavannuai ah i nasepna Nuntaknanei khat bek in sem zo hi. Pasian ii itna athuukna leh azaina athei, Amah bekmah in hihthu ki theitel sak thei bek hi. Hih leitung khuamial zankim sung ah Dikna Nitaang ataan kul-a, “tua in nizang bangin note tungah cidamna hong tung ding hi” Malakhi 4:2.\nEite hong ki tatkhiat nading geelna pen aki geeltawm hilo banah, Adam’ puuk khitcianga, tua geelna ki phuang khia hilo hi. Hihpen, “mong neilo tawntung hunte akipan aki imcip thu thuukpi” Rom 16:25, (R.V., aki lakkhia) ahi hi. Tua geelna pen atawntung khanghun akipanin, Pasian’ kumpi tokhom bulpi pana, thukhunpite aki pholhkhia ahi hi. Akipatcil akipanin, Pasian leh Khazih in Satan ii lehdo ding leh hih lampialpa’ peipuang vangliatna hanga mihing’ puukna na mukhol khin uh hi. Tua mawhna hong pian khiat ding, Pasian in sehkholhsa-in neiloa, tua mawhna hong leikiat ding bel amah in mukhol khinin, tua a mulkimhuai thupiangvat aa dingin lampi hon’kholh sak hi. Pasian in hih leitung a itna lianlua-a, khatbek aneihsun a angpom a Tapa pia dingin kiciamna bawl hi. “Amah a ummi khempeuh in kisia loin, nuntak tawntungna nei hi” John 3:16. Lucifer in hihbangin naci hi: “Ka tokhom Pasian’ aksite tung ah ka saang laptoh ding hi… Asaangpen bang kahi nuam hi” Isaiah 14:13,14. Khazih in bel, “Amah in Pasian lim leh meel tawh dimin om napi-in, Pasian tawh kibatnate ka khah kei ding hi ci loin, Ama minthan’na paai-in, sila limla in, mi tawh kibatna ah a suak hi” Phil. 2:6,7.\nHih pen kipumpiak biakpiakna ahi hi. Zeisu pen Pa Pasian’ bul ah omsuak thei hi. Amah in vantung minthannate luahsuak thei-a, vantungmite’ zahtaakpaaina zong anei suak thei hi napi’n, kumpiciangkhut Pa Pasian’ khuttung ah ap kika, 23sinlai lungmawlte khuavak ataan ding leh asiacip ding mite nuntakna apia dingin vantung khuavannuai ii kumpi tokhom panin akumsuk ding teel zaw hi.\nAbeisa kum tul nih phial ding lai-in, vantung Pasian’ tokhom panin, thusim ki pholhkhia aw khat kiza a, “En un, Keimah kong pai hi.” “Ganhing leh khawhsa tawh biakpiakna nadeih kei-a, pumpi khat Keima’ aa dingin, Nangmah in na vaihawm khin hi… En un, Keimah in Nangma’ deihna asem dingin kong pai hi. O Pasian aw, (tua laibupi lom sung ah Keima’ thu ki at hi). Hebia 10:5-7. Mong neilo atawntung khanghun akipanin, akiseelcip tua ngiimna atangtunna hih kammalte sung panin kitangko hi. Khazih pen hih i leitung ah hong hawh pakin, mi-in hong suak ding ahi hi. Amah in, hihbangin ci hi. “Pumpi khat Nangmah in Keima aa dingin na vaihawm khin hi.” Leitung apian maa, Pa Pasian tawh aom khop lai-a, aneih minthanna tawh hong kilangh ding hileh Ama’ omna vangtaang eite in i thuak zo kei ding hi. Topa’ vangtaang i et zawh nadingin leh i kisiat loh nadingin, Ama’ minthanna hong kilatkhiatna kituam hi. Akimu theilo minthanna aki muthei mihing pianzia tawh hong kilangh hi.\nHih anasia ngiimna pen limciinnate leh ciaptehnate tawh a limmhong kilakkhia bek ahi hi. Moses kianga Khazih aki lahna tua sawlpaangkuang in, Pasian kilangh sak hi. Pasian’ ai-awh dinga akiteel tua sawlbawk nunniam in etlawmna hong lah meelloh hangin, Tawntung Vanglianpa saanglapin thupibawl hi. Hehpihna khempeuh anei Pasian in aminthanna aniam bel lim leh meel tawh khuh ahihmanin, Moses in tua en zoin nungta hi. Tua bangin, sunin meeikhuam tawh zanin meikhuam tawh Pasian in Israelte na don na kemin, mihingte kiangah Ama’ deilhna laka, Ama’ hehpihna amaute guan hi. Pasian’ minthanna kikhiamin avangliatna kikhuh ahihmanin, akiciangtan mihingte’ athaneem mit in tuate mu zo hi. Tua hi-a, Khazih pen, “i zum-huaina pumpi tawh” “mihingte tawh kibang teekin” (Phil. 3:21, R.V.) hong pai hi. Leitungmite’ muhna ah amau’ pahtaak dingin hoihna Amah in bangmah aneihloh hangin, Amah pen sungsuak Pasian hi-a, vantung leh leitungte’ khuavak ahi hi. Aminthanna kituamin, aliatluatna leh avang’ akiseel pen, adahte leh aki ze-et mite hong nai naih theih nading ahi hi.\nSee also Kha Siangtho Guah Nunung\nPasian in Israelte’ aa dingin, Moses hihbangin nasawl hi. “Amaute’ lakah Keimah ka teen theihnadingin, Kei aa dingin, siangtho mun khat amaute lam sak in” (Pai. 25:8). Pasian pen siangtho mun sung Ama’ mite lakah hong khawl ta hi. Sehnel gama gimpi tawlpi-a a kawnvak sungun, Ama’ ompihna lim leh meel tawh amaute na ompih hi. Tua hi-a, Khazih in, ei mihingte’ giahphualsatna laizang ah Ama’ biakbuuk phut kip hi. Amah in Ama’ buuk mihingte’ tenna cia-in lama, eite’ lakah hong teeng dingin, Pasian’ ahihna gamtat-nunzia leh anuntakna eite tawh ki maingap sak hi.” Thu in cilehsa-in hong pianga, eite lakah biakbuuk hong satin (Ama’ minthanna i muh theih nading, tua minthanna teek pen Pa Pasian’ kiangpana, khat bek a angpom), hehpihna leh thutak tawh a kidim ahi hi” (John 1;14, R.V. Akilaktei.)\n24Zeisu eite’ lakah ateeng dingin hong pai’ nungsang, Pasian in eite’ sikdonate hong theihsiamna leh i dahnate hong thuakpih khuangaihnate i thei hi. Adam’ tu leh tate khempeuh in hong Piangsakpa pen mawhneite’ lawmpa ahih thei mai thei uh hi. Hih leitunga Honpa’ nuntakna sunga, hehpihna’ thukhunpi sung khempeuh ah lungdamkipaakna kamciam khempeuh leh Pasian tawh kipawl lawphuai mitlaakna khempeuh kilaka, tuate pen Pasian eite tawh hong om’khop i muhna ahi hi.\nSatan in Pasian ii ki-itna thukham pen angsung khualna thukham bangin pholaak hi. Tua thukhamte agui azaamin zuih ding piang theilo hi ci-in, na tangko hi. I nu leh i pa masate’ puukna thusia khempeuhte’ thaman sannate amah in Piangsakpa ngawh hi. Mite in Pasian pen mawhna, thuaksiatna leh sihna apiangsakpa-in amuh dingun amah in mite makaih hi. Jesu in hih khemna a hongkhia ahi hi.\nEite khat mahbangin Amah etteh ding thumanna akipia ahi hi. Hihthu hangin, Amah in Ama’ tung teek mah ah eima pianpih cilehsa hong la-a, eima tuahkhak dingte hong pua hi. “Na khempeuh ah Ama’ pianpih sanggamte bangin, vai apua dingin Amah kiseh hi” Heb. 2:17. Zeisu in thuak keeikaai-a a puakloh puak ding van anei hi lehang, tua siksan in Satan in, Pasian’ vangliatna eite’ aa dingin kicinglo hi, ci-in thusung ding hi. Tuahi-a, Zeisu in, “Eite mahbangin ze-etna akiciteng athuak ahi hi” Heb. 4:15. Eite’ thuak dinga thu a om thusitsiatna khempeuh Amah in thuak keeikaai hi. Eite phaltaka, hong ki luuilo vangliatna khempeuh Ama’ aituam dingin na zangh lo hi. Mihing khat mahbangin, Amah in ze-etna tuaka, Pasian’ kiang pana, akipia hatna tawh na gualzo hi. Amah in hibangin ci hi. “Nangma’ deih bang sepna ah nuam kasa hi. Ka Pasian aw, Na thukham ka lungsung ah om hi” Late 40:8. Na hoih sem dingin apaikhiat mahbangin, Satan’ lunggim sak mite damna pia-a, Pasian’ thukham ii gam-tatnunzia leh ama’ nasepna pianziate Amah in mite teltakin lak hi. Eite in zong Pasian’ thukham i zuih zawh ding piangthei hi cih, anuntakna in teci pang hi.\nMihing ahihna tawh, Khazih in mihingte donin, Pasian ahihna tawh Pasian’ tokhom tungah Topa kizal hi. Mihing’ Tapa ahihna tawh Topa in eite sawlman ettehnadan hong pia-a, Pasian’ Tapa ahihna tawh Topa in, eite sawlman zawhna vangliatna hong pia hi. Horebmual sawlpaang kawma, Moses kianga, thugen Khazih hi-a, “Keimah in Keimah ka hihi… Israelte’ tu leh tate kiangah hihbangin na ci ding hi. Keimah hi’ng acipa in note kiangah keimah hong sawl hi” Pai. 3:14. Hih pen Israelte’ hotkhiatna kiciamna ahi hi. Tuahi-a, Amah, “mihing tawh kibangin,” hong pai’ khitciangin, Amah leh Amah Keimah hi’ng ci-a aki taangko Pa ahi hi. Bethlehem khuami naupangnoin, lungsim nemna leh ki niamkhiatna a nei Honpa pen Pasian hi-a, “ci leh sa sung ah hong kilak hi” 1 Tim. 3:16. Amah in, eite hihbangin, “Keimah in Tuucing Hoihpa ka hihi. “Keimah in Nuntakna Khomun ka hihi.” “Keimah in Lampi, Thumaanthutak, leh Nuntakna ka hihi” “Vantung leitunga vangliatna khempeuh kei hong kipia hi,” ci hi. John 10:11; 6:51; 14:6; Mate 28:18.\n25Keimah in kamciam khempeuhte’ ngaihmuanna ka hihi. Keimah in Keimah ka hihi. Lau kei un. Pasian eite tawh hong om khawm cih pen mawhna pana, eite’ hotkhiatna kitel’cianna, vantung thukham i zuih zawh nadinga, i thahatna ii kitel’cianna ahi hi.\nAmahmah mihing hihna, leinam’ liangin hong laakna tawh Khazih in, Satan’ gamtat-nunziate tawh aki eelpuak gamtat-nunziate hong lak hi. Kiniamkhiatna lampi ah tualniam takin hong kalsuan lailai hi. “Mihing bangin hong kizep kimu-a, Amahmah hong kiniamkhiat tawmin, singlamteh tung nangawn ah sih ding dongin thu hong maang hi” Phil. 2:8. Siampi Lianpa in, ameel tuamtuam tawh akizem Ama’ ukpi puantualpite hawkkhiat sakin, siampi nautaangte’ saiha puantual paak thuneihna tawh asilh sak pen Khazih in sawltaak limla hi-a, biak piakna athoih ahi hi. Amahmah siampi hipahin, Amahmah a ganzat lah hipah hi. “Eite’ thupalsatna hangin, Amah kiliam sak a, eite’ mawhna hangin Amah kisatniim hi. Ama’ gimthuakna hangin tawldamna i ngah hi” Isaiah 53:5.\nSee also GC 11: Kumpite in Nial\nEite’ thuak dinga akilawm mawhnadan Khazih aki thuaksak manin, Ama’ kilawmnate in eite hong kilawm sak theih nading ahi hi. I mawhnate’ hangin Amah aki mawhsiat hangin, tua mawhna sung ah bel Amah ki sawhkha hetlo hi. Ama’ thumaanna in eite diktansak theihna hong pia ding hi-a, Tua diktanna thu ah bel eite’ kihelna om vetlo hi. Eite’ sih tangin Amah si-a, Ama’ nuntakna eite in i san theih nading ahi hi. “Amah aki sat-hualnate hangin damna i ngah hi.”\nAma’ nuntakna leh asihna tawh mawhna in hong tut siatcipna pan damkikna saangin zongh anasia zaw thamin, Khazih in maa hong tutsak hi. Pasian leh mihingte’ kizopna aki khenkhia vilvel tawntung ding pen Satan ii ngiimna hi napi’n, Khazih sung ah eite cikmahhuna, a puuk ngei keeilo bangin, Pasian tawh kinai zaw semin ki gawmtuahna-in kinei zawsop hi. Honpa in eite’ pianpih pianzia hong la-in, cikmah huna, akitat ngei nawnlo ding sialkhau tawh Amahmah in mihingte hong khih hi. Amah pen eite tawh mong neilo khang tawntungin hong ki nahvawh ta hi. “Pasian in hih leitung it lua ahih manin, a Tapa angpom khat neihsun hong pia hi” John 3:16. Amah in eite’ mawhna hong puaksak bek hiloin, eite hong kigawh ding tangin hong si-in, apuuk khangmi khempeuh hong phong hi. Akikheel ngeilo lungnopna ngah nading leh Ama’ ngaihsut piakna eite in i kitelcian nadingin, Pasian in a Tapa angpom khat neihsun hong pia hi. A Tapa mihing’ innkuan laka khat hong suah theih pen mihing cilehsa akep tawntung theih nading ahi hi. Hih in, Pasian’ kammal atangtun kiciamna ahi hi. “Eite’ aa dingin naupang khat hong suak hi. Eite aa dingin tapa khat hong kipia hi. Ukzawhna Ama’ liangko tungah kisuan hi. Pasian in mihing’ pianpih nunzia A Tapa’ pumtak sungah hong taksuak sakin, asangpen vantung dongah tuamah kengto hi. Amah in leitung vantung khuavannuai ii kumpi tokhom hong hawm’ “Mihing’ Tapa” ahi hi. “ Amah, A Lamdang, Ngaihsutna Apiapa, Vanglian Pasian, Tawntung Pa, Kilemna Kumpipa cih min kiphuah ding, ‘Mihing Tapa’ ahi hi. Isaiah 9:6.Tua Keimah hi’ng aci pa pen mihing leh Pasian’ kikala, Akitaaklah Pa leh Akhut hong nga khawmpa ahi hi. Amah pen, “asiangtho, gim pialo, aniinlo, mawhneite’ lakpana hong khenkhia,” suahpih sanggamte ci’n hong Daipih ngampa ahi hi. Heb. 7:26; 2:11. Khazih sungah leitung innkuan leh vantung innkuante hong ki khutuah khawm hi. 26Akipahtawi Khazih pen i sanggampa ahi hi. Vantung pen mihing’nunna sungah ki sang koihin, mihing’ nunna pen mong neilo hong Itpa’ anglai ah hong ki angpom hi.\nPasian in, amite hihbangin na ci hi. “Amaute kumpi lukhu tunga aom suangmanphate leh ama’ gam sunga guamung bangin kisaanglap ding uh hi. Ama’ liatna bangzah takin hoihin, etlawm ding hiam?” Zekhariah 9:16,17. Gupkhiat mite ki saanglapna pen Pasian’ hehpihna ii teci hong hi tawntung ding hi. “Hong tung ding khang hunah” Amah in, “Jesu Khazih tungtawnin, Ama’ migitna sunga Ama’ hehpihna ii aleet hauhna eite kiangah hong lak” ding hi. “A ngiimsa aom mah bangin… vantung munte-a, ki-ukna bulpite aki theihsak nadingin… Pasian’ pilna athuap mi tampite angiim tawntungsa mah bangin tuate, i Topa Zeisu Khazih sung ah geel hi” Eph. 2:7; 3:10, 11, R.V.\nKhazih ii tatkhiat nasepna tawh Pasian’ ki-ukna thumaanin diing hi. Tawntung Vanglianpa pen Ki Itna Pasian-in ki thei hi. Satan ii mawhsaknate ki thalnialin, agamtat-nunziate kip holaak hi. Langdona cikmah hunin hong tho kik zo nawnlo ding hi. Mawhna pen leitung vantung khuavannuai ah cikmah hunin hong lut kikzo ngei nawnlo ding hi. Khang tawntungin i vekpi-in, upna langpanna panin i khamuang ta ding hi. Itna ii ki pumpiakna tawh amaute a Piangsakpa-in leitung leh vantunga ateengte khempeuh akisusia thei nawnlo kigawmtuahna kiciamna tawh hencip hi.\nGupkhiatna nasep hong kizo siang ta ding hi. Mawhna aciipunna munah Pasian’ hehpihna atamzaw tham hong ciipung ding hi. Hih leitung mahmah Satan in ka gam hi ci-a, atangko pen akitankhia bek hong hiloin akipahtawi hong hi zaw ding hi. Mawhna ii ciamsiatna nuai-a aom khuamial khat in meel ahem sak Ama’ minthanna tawh akizem piansaknate a om na hih leitung neunocik pen Pasian’ neih leitung vatung khuavannuai laka, leitung dang khempeuh te’ tungah kipahtawi ding hi. Himun, Pasian’ Tapa in mihing’nunna sunga biakbuk hong lamhna mun, Minthanna Kumpipa hong teenna mun, hong thuaksiatna leh asihna mun, hihmun, Amah in na khempeuh hong thak bawl nading mun, Pasian’ biakbuk, mite’ tawh hong om nading mun ah, “Topa amaute tawh hong teeng khawm ding hi. Pasian’ mahmah amaute tawh om khawm dinga, amaute’ Pasian hong hi ding hi.” Mongneilo khang tawntungin, gupkhiat mite in Topa’ khuavak sung ah alampai bang un, amauate in aki genkhia zolo ngahkhongnate hangin Topa phat den ding uh hi.\nPrev post SC 8: Christ sungah Khantohna\nNext post SC 9: Sepna leh Nuntakna


timestamp: atn

url: =Ding Un, Ding Un, Zeisu’ Mi | Zomi Lyrics Directory :: Zomi Music and Songs Ding Un, Ding Un, Zeisu’ Mi | Zomi Lyrics Directory :: Zomi Music and Songs\nDing Un, Ding Un, Zeisu’ Mi\nGeorge Duffield (1818-1888) George J. Webb (1803-1887)\nAdam Geibel (1885-1933)\n1858 kumin a khua buppi a lok zo kha khanlawhna khat Philadelphia khua ah tung hi. “Philadelphia-a Pasian’ nasepna” (the work of God in Philadelphia) kici hi. Tua sunga kihel Pasian’ nasemte’ lakah Episcopal pawlpi sia Dudley Tyng zaha muibun om lo ding hi, kici tek hi. A kithuahpih sia dangte zong a thuzawh mahmah khat ahi hi. A pa, Rev. Stephen H. Tyng pen Philadelphia khua-a pawlpi lian mahmah khat ahi Episcopalian Church of the Epiphany-a pawlpi kem sia ahi hi. Tawlkhat sung a pa’ nasep huh-in assistant-in om a, tua khit ciangin a pa’ nasep luahto hi. A thuhilhnate ah thutang lua a, tua hun lai-a America gama kizang sila neihna (slavery) langpanin thugen den ahih manin a pawlpi mite pawlkhat lungkim lo uh hi. A nasep tawp pah-ek a, ama’ nungzui mi citak pawlkhat tawh the Church of the Covenent kici pawlpi khat phuan uh hi.\nA pawlpi thak uh khang mahmah hi. Tua a khang mahmah pawlpi thakah pastor a sep bek hi lo-in, khuapi laizanga om YMCA ah sun ciangin cialpi bawl den hi. Ama’ thuhilhna ngai dingin mi tampipi kikhawm den hi. March 30, 1858 ni-in sunkam-a ama’ thuhilhna ngai dingin mi 5,000 val kikhawma, Paikhiatna 10:11 tungtawnin thuhilhna nei hi. “Pasal kisateng kuan unla, Topa’ na sem un” ci-a thu a hilh ciangin mi 1,000 val in a nuntakna uh Pasian’ adingin ki-ap uh hi. Tua hun lai-a thuhilhna khempeuh lakah a muibunpen hi, ci-in kiciamteh hi.\nA thuhilhna sungah, “Ka Topa’ nasem ka hih manin Pasian’ lungdamna thu genna ah ka cihtak loh sangin hih ka taklam khut a bul pan a kitankhiat ding utzaw ingh” ci-in gen ngeu hi. A kal kik sung khua lamah hawh-in, vaimim um kigawikhiatna set (corn thresher) a et laitakin a duap in a puanban teep mankha-in a sihuipi kitat-a, a thagui zialcip hi. Sisan tam luang lua ahih manin ni li khit ciang, April 19, 1858 ni-in si hi. Si dinga lupna tungah a lup laitakin a lawmte in a kam nunung a dot uh ciangin, “I vek-in Zeisu’ ading ding ni” ci-in vaikhak hi.\nA Nipi kik ciangin a lawm it mahmah a naseppih, Philadelphia khua-a Temple Presbyterian Church pastorpa Rev. George Duffield in zingsang huna a thuhilhna ah a lawmpa a pahtawina-in Ephesians 6:14: “Tua ciangin na kawnguah thutak kawnggak gaksa, na awmuah dikna awmdal bulhsa…in ding un”(ZIV) a cihna mun simin thuhilhna nei hi. A khupna-in, a it mahmah a lawmpa’ kam nunnung a zakna tungtawn-a a phuah tang 6 a pha poem khat simkhia hi. Rev. Duffield’ pawlpi-a Sunday School superintendentpa a lungsim lawng mahmah a tua lamalte a dal-a hawmkhiat dingin khenkhia lian hi. Baptist pawlpi laihawm khat-a editorpa in a muh ciangin hoihsa mahmah a, mi a tamzawte’ sim theih dingin hawmkhia sawn hi.\nGeorge Duffield bel America gam Carlisle, Pennsylvania ah September 12, 1818 ni-a suak ahi hi. Yale Universiry leh Union Theological Seminary ah pilna sin hi. Pasian’ ading na tampi a sepnate pahtawina-in Knox College in Doctor of Divinity Degree pia hi. Kum 6 sung University of Michigan Board of Regents member khat-in om hi.\nHih la-aw pen “Webb” kici a, George J. Webb’ phuahsa leitung la khatpana hymnal editor khat in a lak ahi hi. Tua la bel “‘Tis Dawn, the Lark Is Singing” (Khua Phalvak Ta, Luivan’n Zong Zaila Awi) a cih khat ahi hi. Atlantic Tuipi tunga kilehleh tembawpi khat tunga lasate’ sak theih la khat hi, kici hi. Webb bel England gam Salisbury ah June 24, 1803 ni-a suak ahi hi. 1830 kumin America gam tung hi. Boston ah tenga, tua khua kiima music tawh kisai munte ah kihel pha mahmah hi. Tua khua-a om Old South Church ah kum 40 sung organist sem hi.\nA la-aw dang khat pen “Geibel” la-aw kici a, Adam Geibel in 1901 kuma Duffield’ lamal tawh kituak dinga a phuah ahi hi. Adam Geibel bel September 15, 1885 ni-a Germany gama piang ahi hi. America gam a tun ciangin organist leh music hilh sia-in om hi. Adam Geibel Music Company phuan-a, a nunung lam ciangin Hall-Mack Company kici a, tua khit ciangin Rodeheaver Company tawh kigawm lai-a Rodeheaver Hall-Mack Company suak hi. Geibel pen kum 8 a phak lai-in a mit na-a, a mit tegel taw kiuhkeuh hi. A mit in khua a muh loh hangin organist, conductor minthang mahmah khat suak veve a, la-aw tampi phuak hi. Leitung la zong phuaka, tuate’ lakah “Kentucky Babe,” leh “Sleep, Sleep, Sleep” a cih late bang minthang mahmah hi. Male Voice kici pasal bekbek sak late a phuahsiam deuh a, arrangement bawl zong siam hi ci-in minthang mahmah hi.\nWilliam Cowper’ cih mahbangin, “Pasian’ tatzia tel zawh hi lo” takpi a, khangno Episcopalian thuhilhsiam mahmah khat, vaimim um gawina set, sihna ciang a piangsak tuahsiatna, Presbyterian pastor khat in a phuah pahtawina lamal, la-aw nih – khat pen leitung la hi a a khat pen mit khua mu lo khat’ phuah la-aw, “Pasian’ nasepna” kici 1858 kuma kha khanlawhna – hih teng a kigawm ciangin “Ding Un, Ding Un, Zeisu’ Mi!” kici la ngaih mahmah khat hong piangkhia-a, tuni dongin i labute lema hih la i sak simin i lungsim hong thosak den hi.


url: =Malaysia gamsung ah IS migilo tawh akizom mi 14 kimankhia ~ ZD :: ZOMI DAILY\nposted on 23 July 2016 at 9:09 pm Lomkholna: Malaysia, News, Sawltak, World\nMalaysia gamsung ah kumpi thuneite in IS migilo tetawh aizomding in aki ummawh mi 14 tuni in kiman cih Channel News Asia pan kiza hi.\nHihvai tawh kisai Royal Malaysia Police te Statement genkhiatna ah akiman mi 14 lakah numeikhat kihel a, kum 20 panin kum 49 kikal pawlvive ahi uh cihi. Malaysia gamsung munkhatpan avekin akimankhia hilo a, State tuamtuam mun 5 pan amatkhiat uh ahihi.\nHih akimanteng lakah mi 12 tepen Malaysia gamsung ah ngongtatding in sawlna a ngah uh hihtuak cihzong Police te’n genkhia uhhi. Tua asawlkhia makaipipa pen nungdiak June 28 ni in Puchong ah buaina apiangsak, Night Club ah Bomb apuakkham sakpa mah hiding cihzong genkhia uhhi.\nAdang khatpa ahihleh Klang Valley sungah apuakkhamsak dingin sawlna a ngahkhin ci a, tua asawl makaizong Puchong buaina apiangsakpa mah ahihi.\nApuakkhamthei ngongtatna ah zatding vanzong pawlkhat mankhia uh a, tuate pen Malaysia palik ulian te kapnading ngimna omkhin cihzong genkhia uhhi.\nTusung leitung gamtuamtuam ah migilo te bawlsiatna tuamtuam kizaden a, tuciangciang Malaysia gamsung ah ahuaisialuapi omnai samlo hi. Ahi zongin mipi omna leh mun thupi te pelhleng ahoih zawtam??? ZD Sawltak #zomidaily\nPrevious: Malaysia vanleng MH370 azon dinkhawl photding\nNext: Na Khekhap enkik dihve ~ Khaineu Hatlangh


url: =Tuni UNA Meeting Ah :: ZOMI DAILY\nTuni UNA Meeting Ah\nposted on 28 July 2015 at 6:52 am Lomkholna: News, Politics, Thangboi, Zomi\nGamsung mualtungmite’ kipawlna lakpan gamvai ah amuanhuaipen aa kingaihsun ahi UNA (United Nationalities Alliance) in tukha 27-29 dong ni 3 sung bawlding acih Consultative Meeting tuni in Zangkong aa sai minthang mahmah ahi Royal Rose ah kipanta hi.\nKipawlna tuamtuam 41 akisam lak ah tuni 32 pai hi. UNA intek lampan in Paper Presentation (Ngaihsutzia leh dinmun lai tawh simkhiatna) neihtek dingin gelna omkhin aa ZCD zong UNA inntek khat ahih manin Paper Presentation piading lak ah kihel hi.\nUNA inntek party te’n palai 2 ta puakding acihna tawh kizui in ZCD pan CEC member ahi Pu Khup Mung leh Pu Hau Mun Khai te palai in pai uh hi. Observer mi 5 ciang bang kikah thei ci ahih man in keizong observer in kava kihel thei hi.\nAmun katun uh ciangin Programme Sheet hong kihawm aa ka et leh ZCD pan Paper Presentation piakna cih programme sung ah akihel ka mu hi. ZCD in tuabang kiginna nei hetlo ahih lam thei ka hih man in ka lung himawh mahmah ahih manin Pu Khup Mung’ kiang ah “Bang leh bang leh lai ih puaklohna thupen khatpeuh paulamh mai inla na kamtawh hong gensuk ziau in” kacih leh “Nang ma’n genmai aw” hong cih ciangin meeting ngimna tawh akituak dingin anuai aa bangin ZCD tangin kagen hi.\n“Party thahatna ding leh MP candidate puakding vaiteng tawh buaicip ka hih man un tuni lai bawlsa in hong puazolo ka hih man un ka kisuang mahmah uh hi. Tuaban ah UNA ah deih bangin hun kong piak zawhloh ban vuah deihbangin hong kihel zo nailo ka hih man un hehpihna tawh hong thuak teetaa laiphot un. Kitel khit ciangin tu aa sangin UNA ah hun le nai, tha le ngal te tam kongpiak zawhna ding un ka hanciam ding uh hi. Kawlgambup vai ah UNA ii panlak ziading tawh kisai in ZCD in ka ngaihsutnate uh hih dan hi.\n1. 2015 kum kitelpi pen nawkloh phamawh khat ahih manin thuman tak aa kibawl kitelna (Free & fair election) ahih theihna dingin pankhop huai hi ci’n ko party in ka mu uh hi.\n2. Democracy adeih taktak mipi’ tangmi/MP atam theithei parliament ah alutding hoih kasa uh hi.(Khasum iplah man, minthan nopman, vang deih man, leh atuamtuam hang tawh kitelna adem hilo ding cihna)\n3. Kitelna amankhit ciangin zong 1990 kum kitel lai bangin azote’ tungah thuneihna hong ap nuamkei mawk le uh bangcih ding cih zong ngaihsut kholh huai hi ci’n ko ka ngaihsun uh hi.\n4. 2008 thukhun khelna/gelhphatna ding in democracy deih taktak MP atam theithei parliament ah thunzo leng tampi nuamtuam dingin ka lam en uh aa, SNLD te’ paizia mah bangin parliament pualam ah zong tha ih neihding thupi mahmah dingin ka um uh hi.”\nCihteng atom thei pen ding in nagen ing. Nitak lam teh zong RFA (Radio Free Asia) te’n zong hong interview uh in ka dawn theih tawp in na dawng ing. A broadcast uh teh abangci khah uh hiam cih bel kei zong ngaiman nai keng.\nPrevious: Itna anei – Charlie Chaplin ~ Zomi Quavadis\nNext: OM Laibu zuakna MV DOULOS Tembawpi ~ Hau Za Cin\nLungdam thu hoih thupha hong puak jel un


url: =Na Hoih Sep ~ Pau Khan Sing :: ZOMI DAILY\nposted on 17 April 2018 at 11:31 am Lomkholna: Article\nI nuntak sungin i tup lian pen dingin lawhcin aa, minthan in vangneih ding cihte na hi masa lo aa “Na hoih sep” mite ading a phatuam theipen a nuntak hizaw cihphawk huai kasa hi. Ahau aminthang avangnei mi tampi na hoihsem khollo aa amau adingbek sem kitam mahmah hi.\nVangam i tun ciangin leitung aa i lawhcin na tampite sangin mite ading na hoih i sepkhak sunsunte in man ong nei zaw ding hi.\nTangthu khat sut dihni…\nPasian mi mahmah khat om in, a nuntakna siangtho takleh mite ading manpha takin zang hi. Mi khempeuh in it in, huh ding kilawmte huh aa, akisap nate uh ama hih theih bangin sepsak zelzel hi.\nNikhat ni-in Pasianin tua mipa acing vanmi kiangah ka mi siangthopa kiang vapai inla, Pasianin adeih penpen khat dongin vasep sak in ci-in sawl hi. Tua mah bangin vanmi zong vapai takpi aa mipa deihpen pia ding ci aa sawlna ngah ahih manin mipa ong hopih pah hi.\n“Cinate thu na ngetsak ciangin dam pahpah lianlian leh na ut hiam, na deihleh ongpia ding ka hi” ci-in dong hi. Mipa in “ka deihkei hi, ka thungetsakna Pasian in ongza henla, ahi zongin Ama’n adeih hunciang damsak leh ut ingh,” ci-in dawng hi.\n“Ahihleh mite lakah thu nagen ciang mikhialte lungtang khoih henla, akhialhna panun kisik pahpah le uh na ut hiam” ci-in dong leuleu hi. Mipa in “lungdam ing ahi zongin Pasianin mite tungah Ama thu gentheih nadingin hunpha leh damna ongpia zel henla ahi zongin kisik kikna ahihleh Kha Siangtho nasep hizaw hen” ci in dawng leuleu hi.\nVami in dong leuleu aa “mipite in nang hong etteh theih nading in hoihna bukim nadeih hiam” ci-in dong hi. Ahi zongin mipa in dawng leuleu aa “hihzong hikei hen, hih in Pasian ong bangsak ding aa, mite in Pasian etteh loin kei hong etteh kha ding aa, Pasian sangin ka kiliansak zaw khading aa alauhuai, Pasian bek etteh le uh ka ut,” ci-in Pasian mipa in vanmi dotna thumte avekin nial hi.\nAtawpin vanmi-in khatvei hong dong leuleu in “ahihleh bang ong hih sak leng nadeih hiam?” ci hi. Pasian mipa in “Pasian in katheih khakloh kal nangawn aa mite ading aa thupha nahoih sem ka hih nadingin ong panpih leh ut ing,” ci-in dawng hi.\nPasian in adeihna bangin pia pah hi. Tua mah bangin Pasian in zang mahmah aa, ahawh aciahna munpeuh ah ama hangin mite in thupha ngah in amah nangawn in thei khalo zizen hi. Ama theihloh kalin apai na peuhpeuh ah huh huaite, panpih huaite panpih ahih manin mite lungdam mahmah in thupha sang uh aa ahizongin mipa in bel bangmah thei khalo lel hi.\nSanggamte hih Pasian mipa tung panin sin theihding tampi om in ka lamen hi. Nang le kei in na khatpeuh i sep ciangin mite ading ahoihlo thupha ahih khakloh ding lau huai mahmah cih ngaihsut huai hi.\nTulai in ei Zomite lak ah na hoih tampi i sep sangin mite sep i huhkhakte nangawn i ki sialhpih nuam mahmah lai tazen hi. Ei Pasian nasem a kici te in nahoih mite ading thupha bawl sangin khasum tam dingleh sumpi tampi ngah aa tuate zeekkhak dingbek ngaihsun tawh i kibang ta hi.\nTua mah bangin kumpi lamleh mipi ading nasem kha khempeuh zong ki ngaihsut huai hi. Pasian in panmun le za ongpiak pen mite adia thupha, ahoih na i sep theih nading hizaw aa mite tungpan ngah ding aa ongkoih na hizaw hetlo hi. Mite ading ahoih sem peuh lehang Pasian in ei adingin thu hong hoihsak ding na hi lel hi.\nAtawp na ah i ngaihsut mahmah ding thu in i Pasian nasep na mun ah, Pasian in mipite ading sep theih nading mun ah ong koihciang bangci bangin i sem hiam cih tangthu tung tawnin ki ngaihsun kik ni.\nLungdam, Singpu (Pau Khan Sing)\nPrevious: Minthang Facebook BFF banghiam? ~ Thang Van Lian\nNext: MP Pu Kham Khan Thang teelcing angahna Tonzang huamteng ah zinkawikawi\nPi Goih Khaw Niang (kum 66, Bawmkhai) in hongnusia\nKa phawkkhak velval kanu kam (3)\nSihding hun tungnaikei peuhmah ki suakta kiaukiau ~ ZD